KIRJALLINEN KYSYMYS E-1030/02

esittäjä(t): Michiel van Hulten (PSE) neuvostolle

(15. huhtikuuta 2002)

Aihe: Neuvoston johtavien virkamiesten nimittäminen

Vuosina 1999 ja 2000 komissio määritti joukon suuntaviivoja, jotka koskivat sen johtavien virkamiesten nimittämistä ja urakehitystä.

Suuntaviivoihin sisältyvät seuraavat periaatteet:

- ansioiden tulee olla tärkein peruste johtavia virkoja koskevissa nimityksissä

- A1- ja A2-virkamiesten urakehityksessä on otettava asianmukaisella tavalla huomioon työsuorituksen säännöllisen arvioinnin tulokset

- A1- ja A2-virkamiesten on yleisesti siirryttävä viiden vuoden jälkeen, eivätkä he normaalisti voi olla samassa virassa seitsemää vuotta pitempään

- A1-virat ovat yleisesti avoimia kilpailuille.

1. Millaisia sääntöjä neuvosto soveltaa johtavien virkamiestensä nimittämiseen ja urakehitykseen?

2. Kuinka monta A1- ja A2-virkamiestä neuvoston palveluksessa on? Kuinka paljon heidän joukossaan on naisia? Kuinka monet heistä kuuluvat etnisiin vähemmistöihin?

3. Kuinka moni neuvoston tämänhetkisistä A1-ja A2-virkamiehistä on ollut virassaan viisi vuotta tai kauemmin? Kuinka moni virkamiehistä on ollut virassaan seitsemän vuotta tai kauemmin?

4. Kuinka monta avointa kilpailua on järjestetty vuoden 1999 jälkeen A1- ja A2-virkamiesten korvaamiseksi?

5. Aikooko neuvosto järjestää avoimia kilpailuja tulevaisuudessa avautuviin A1- ja A2-paikkoihin liittyen? Jos ei, miksi ei?

Vastaus

(30. syyskuuta 2002)

Neuvosto ilmoittaa arvoisalle parlamentin jäsenelle, että johtavien virkamiesten nimittämisessä neuvosto soveltaa henkilöstösäännöissä määrättyjä menettelyjä ja muita asiaan liittyviä tekstejä.(1) Kaikki A1- ja A2-tason virat julkaistaan sisäisesti henkilöstösääntöjen 4 artiklan mukaisesti. Tapauksen mukaan avoinna olevien virkojen täyttämistä koskevat ilmoitukset lähetetään henkilöstösääntöjen 29 artiklan 2 kohdan mukaisesti myös muille toimielimille sekä jäsenvaltioille.(2) Avoinna olevan

viran täyttämistä koskeva ilmoitus voidaan olosuhteiden mukaan julkaista kansallisissa ja/tai kansainvälisissä sanomalehdissä tai ammattijulkaisuissa. Nimittävän viranomaisen perustama neuvoa-antava valintalautakunta tutkii kaikki julkaistuun määräpäivään mennessä tulleet hakemukset ja laatii luettelon hakijoista, joiden se katsoo parhaiten vastaavan pätevyysvaatimuksia. Se pyrkii saamaan neuvoston palvelukseen neuvoston työjärjestyksen 27 artiklan mukaisesti mahdollisimman päteviä, tehokkaita ja ehdottoman luotettavia virkamiehiä. Valinta tehdään yhteisön jäsenvaltioiden kansalaisten joukosta maantieteellisesti mahdollisimman laajalta alueelta ja ilman rotuun, vakaumukseen tai sukupuoleen perustuvaa syrjintää.

Nämä hakijat kutsutaan haastatteluun. Soveltuvista hakijoista laadittu raportti ja luettelo toimitetaan sitten nimittävälle viranomaiselle. A1-nimitysten osalta neuvoston varapääsihteeri tekee, tarvittaessa lisähaastattelujen jälkeen, nimitystä koskevan ehdotuksen asiassa päätöksen tekevälle nimittävälle viranomaiselle eli neuvostolle, jolla on hallussaan luetteloitujen hakijoiden henkilökohtaiset kansiot.

A2-nimitysten osalta nimittävä viranomainen eli varapääsihteeri tekee päätöksensä neuvoa-antavan valintalautakunnan raportin perusteella ja tarvittaessa lisähaastattelujen jälkeen. Nykytilanteen valossa voidaan todeta, että palveluksessa olevista 14 pääjohtajasta 2 ja 33 johtajasta 19 olivat pääsihteeristön palveluksessa ennen nimittämistään A2-tasolle. Neuvosto painottaa, että se on siten tiukasti noudattanut edellisessä kohdassa selostettuja A1- ja A2-tason virkamiesten nimittämistä sääteleviä säännöksiä ja määräyksiä.

Noudatetut menettelyt ovat avoinna yhteisön kaikkien toimielinten virkamiehille ja kunkin jäsenvaltion viranomaisille toimitettujen tietojen ja edellä mainitun ilmoituksen ansiosta jäsenvaltioiden kansalaisille. Vaikka kuvattu menettely ei ehkä ole avoin kilpailu henkilöstösääntöjen tarkoittamassa merkityksessä, neuvosto pitää sitä aidosti avoimena siinä mielessä, että menettelyssä annetaan laajalti sekä toimielinten palveluksessa oleville että vaaditut edellytykset täyttäville ulkopuolisille henkilöille tilaisuus ilmoittaa ehdokkuudestaan.

Liitteenä olevista taulukoista ilmenevät pyydetyt tilastotiedot (ks. kysymyksen 2. ja 3. kohta)

>TAULUKON PAIKKA>

>TAULUKON PAIKKA>

(1) Erityisesti neuvoston 20. lokakuuta 1999 tekemää päätöstä.

(2) Otettaessa palvelukseen palkkaluokkiin A1 ja A2 kuuluvia virkamiehiä [] nimittävä viranomainen voi noudattaa myös muuta palvelukseenottamismenettelyä kuin kilpailumenettelyä.